RESOLUCIÓN do 12 de abril de 2007, da Secretaría Xeral de Comunicación, de creación de ficheiros de datos de carácter persoal da Compañía de Radio-Televisión de Galicia (CRTVG).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 22/05/2007

A recentemente publicada Instrución 1/2006, do 8 de novembro, da Axencia Española de Protección de Datos sobre o tratamento de datos persoais con fins de vixilancia a través de sistemas de cámaras ou videocámaras, dispón no seu artigo 7 que a persoa ou entidade que prevexa a creación de ficheiros de videovixilancia deberá notificalo previamente á Axencia Española de Protección de Datos, para a súa inscrición no seu rexistro xeral.
Tratándose de ficheiros de titularidade pública deberá estarse ao establecido no artigo 20 da Lei orgánica 15/1999, do 13 de decembro, de protección de datos de carácter persoal, segundo a cal a creación, modificación ou supresión dos ficheiros das administracións públicas poderá facerse unicamente por medio de disposición xeral publicada no Boletín Oficial del Estado ou diario oficial correspondente.
Pola súa banda, o Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, establece no seu artigo 4.4º que a Compañía de Radio-Televisión de Galicia está adscrita á Secretaría Xeral de Comunicación.
Por todo o anterior, e en virtude das atribucións que se me confiren polo artigo 4 do Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia,
RESOLVE:
Primeiro.-Crear o ficheiro que se especifica no anexo I, pertencente á Compañía de Radio-Televisión de Galicia , e que contén as indicacións exixidas no artigo 20.2º da Lei orgánica 15/1999, de 13 de decembro de protección de datos de carácter persoal.
Segundo.-O titular do órgano responsable dos referidos ficheiros adoptará as medidas de índole técnica e organizativa que sexan precisas para garantir a seguridade dos datos de carácter persoal así como a confidencialidade, dereitos e obrigas especificados na Lei orgánica 15/1999, do 13 de decembro, e na referida Instrución 1/2006, do 8 de novembro, da Axencia Española de Protección de Datos sobre o tratamento de datos persoais con fins de vixilancia a través de sistemas de cámaras ou videocámaras.
Terceiro.-Limitarase o uso dos datos de carácter persoal contidos nos ficheiros pertencentes á Compañía de Radio-Televisión de Galicia ás finalidades expresamente previstas no anexo I. Da mesma forma, limítanse as súas posibles cesións aos casos previstos pola lei.
Cuarto.-A presente resolución producirá os seus efectos desde o día seguinte a súa publicación no Diario Oficial de Galicia.
Santiago de Compostela, 12 de abril de 2007
P.D. (Disp. ad. 2ª do Decreto 44/2006,
do 2 de marzo)
Fernando Salgado García
Secretario xeral de Comunicación
ANEXO I
Ficheiro de videovixilancia
* Descrición: este ficheiro contén datos persoais obtidos a través dos sistemas de videovixilancia das instalacións da Compañía de Radio-Televisión de Galicia.
* Finalidade: a finalidade deste ficheiro é a captación de imaxes a través de sistemas de vixilancia para garantir a seguridade das instalacións e do persoal da Compañía de Radio-Televisión de Galicia.
* Persoas ou colectivos dos que se pretenda obter datos: todas as persoas que accedan ás instalacións da Compañía de Radio-Televisión de Galicia.
* Procedencia dos datos: os datos deste ficheiro son facilitados polo propio interesado ou o seu representante legal.
* Procedemento de recollida os datos: gravacións de imaxe/voz.
* Estrutura básica do ficheiro: o ficheiro inclúe datos de carácter identificativo (imaxe/voz).
* Cesións e transferencias internacionais de datos previstas: forzas e corpos de seguridade do Estado e órganos xudiciais, así como aquelas de obrigado cumprimento que veñan regulamentadas nunha norma con rango de lei. Non se prevén transferencias internacionais.
* Órgano responsable do ficheiro: Servizo de Informática CRTVG.
* Servizo ou unidade ante o que se poidan exercer os dereitos de acceso, rectificación, cancelación e oposición: Servizo de Informática CRTVG.
* Medidas de seguridade e nivel exixible: nivel básico.